PTTGC เผยกำไรไตรมาส 2/62 ลดลง 80% มาที่ 2.2 พันลบ. เหตุค่าใช้จ่ายเพิ่มขึ้น
PTTGC เผยกำไรไตรมาส 2/62 ลดลง 80% มาที่ 2.2 พันลบ. จากปีก่อนกำไร 1.08 หมื่นลบ. ขณะที่งวด 6 เดือน มีกำไรลดลง 62.76% มาที่ 8.6 พันลบ. จากปีก่อนกำไร 2.32 หมื่นลบ. เหตุค่าใช้จ่ายเพิ่มขึ้น
7 ส.ค. 2562

บริษัท พีทีที โกลบอล เคมิคอล จำกัด (มหาชน) หรือ PTTGC รายงานผลการดำเนินงานไตรมาส 2/62 (รวมบริษัทย่อย) สิ้นสุดวันที่ 30 มิ.ย.2562 ดังนี้

โดยผลการดำเนินงานในไตรมาสดังกล่าว มีกำไรลดลง เนื่องจาก มีรายได้จากการขาย 106,748 ล้านบาท ปรับตัวลดลง 17% จากไตรมาส 2/2561 และมีกำไรจากการดำเนินการหลัก (ไม่รวมผลกำไรจากสต็อกน้ำมันและรายการปรับลดมูลค่าทางบัญชีของสินค้าคงเหลือให้เท่ากับมูลค่าสุทธิที่จะได้รับ และผลกระทบจากการตั้งประมาณการค่าใช้จ่ายผลประโยชน์พนักงานเพิ่มขึ้น) จำนวน 4,388 ล้านบาท ปรับตัวลดลง 47% จากไตรมาส 2/2561
โดยเป็นผลจากราคาผลิตภัณฑ์ที่มีการปรับตัวลดลง ตามแนวโน้มราคาน้ำมันที่ปรับลดลงและเป็นผลจากการชะลอตัวของเศรษฐกิจโลกจากผลกระทบของสงครามการค้าระหว่างประเทศสหรัฐฯและประเทศจีน ประกอบกับปริมาณการขายที่ลดลงของบริษัทฯ จากการปิดซ่อมบำรุงตามแผนของโรงอะโรเมติกส์ หน่วยที่ 1 ในไตรมาสนี้ ซึ่งจากผลกระทบในภาพรวมของเศรษฐกิจดังกล่าว ทำให้ราคาผลิตภัณฑ์ธุรกิจโอเลฟินส์และผลิตภัณฑ์ต่อเนื่อง ส่วนต่างของผลิตภัณฑ์อะโรเมติกส์และส่วนต่างของผลิตภัณฑ์โรงกลั่นปรับตัวลดลง
อีกทั้ง เมื่อรวมผลกระทบจากรายการอื่นๆ อาทิ รายการปรับลดมูลค่าทางบัญชีของสินค้าคงเหลือให้เท่ากับมูลค่าสุทธิที่จะได้รับผลกระทบจากการตั้งประมาณการค่าใช้จ่ายผลประโยชน์พนักงานเพิ่มขึ้น จากกฎหมายที่มีการปรับเพิ่มจำนวนวันชดเชยหลังเกษียณอายุ โดยเริ่มรับรู้ในเดือนพ.ค.2562 เป็นจำนวน 784 ล้านบาท (สุทธิภาษีเงินได้รอการตัดบัญชี) ส่งผลให้บริษัทฯมีกำไรสุทธิในไตรมาสที่ 2,202 ล้านบาท (0.49บาท/หุ้น) ลดลง 80% จากไตรมาส 2/2561)